Twee wat uit was op parool vir moord vasgetrek(Argieffoto: Bill Oxford/Unsplash) Twee verdagtes, wat reeds op parool was, is weer vasgetrek, maar dié keer vir moord. Die mans het glo ŉ man van Hlobane in KwaZulu-Natal beroof en vermoor nadat hy vir hulle ŉ rygeleentheid gegee het. Albei verdagtes was uit op parool weens ŉ saak van verkragting, aanranding en huisroof. Een van die verdagtes is ook gesoek vir ŉ saak van verkragting wat in Hlobane in April 2019 aanhangig gemaak is. Kapt. Nqobile Gwala, woordvoerder van die polisie, sê die mans het Saterdagmiddag na bewering vir Bhekuyise Mazibuko (56) van Hlobane vir ŉ rygeleentheid na ŉ nabygeleë winkel in die omgewing gevra. Mazibuko het ingewillig en hulle het hom toe van sy voertuig beroof en aan die linkerkant van die bors geskiet. “Sy liggaam is Maandagaand in die bosse by die Leenek-omgewing naby ŉ ou myn gevind. Sy selfone wat ook gebuit is, is later in die besit van een van die verdagtes gevind,” sê Gwala. Mazibuko se familie het hom Sondag as vermis by die Hlobane-polisie aangemeld nadat hy nie huis toe gekom het nie. Sy selfone was ook af. Sy motor is later dieselfde dag (Sondag) by Carolina in Mpumalanga gevind. Twee mans, onderskeidelik 27 en 28 jaar oud, is deur die Carolina-polisie vir ondervraging ingeneem nadat die polisie hulle in besit van ŉ voertuig en selfone gevind het. “Die polisie in Carolina het onmiddellik met die Hlobane-polisie kontak gemaak en daar is vasgestel dat die voertuig aan Mazibuko behoort het.” ŉ Multitaakspan van die polisie het gister (Maandag) onverpoos aan die saak gewerk. “Deur intensiewe ondersoek het een van die verdagtes gewys waar hy die vuurwapen met sewe patrone weggesteek het. Die vuurwapen is onder ŉ rots naby ŉ verlate huis gevind. Hy is aangekla van die onwettige besit van ŉ vuurwapen en sewe patrone.” Die voorlopige ondersoek dui daarop dat die vuurwapens vroeër die naweek tydens ŉ motorkaping in Paulpietersburg gesteel is. “Daar word beweer dat ŉ motoris Vrydag omstreeks 14:00 in die Paulpietersburg-omgewing gery het toe dieselfde twee mans hom vir ŉ rygeleentheid gevra het. Hulle het hom toe glo van sy voertuig, vuurwapen, selfoon en kontant beroof. Die verdagtes het die voertuig op dieselfde dag weens meganiese probleme verlaat.” Die dossier is intussen oorgedra van die Carolina-polisie na die polisie in Vryheid. Aanklagte van moord, roof, regsverydeling, die besit van gesteelde eiendom, die besit van onwettige vuurwapens en ammunisie word tans ondersoek. Hulle het Maandag reeds in die landdroshof in Carolina verskyn en sal na verwagting Woensdag in die landdroshof in Vryheid verskyn.